4398 Hernu die verbond - Forum 2.0 - jimileroux.com
4398 Hernu die verbond
Posted by Wykus Louw on February 23, 2021 at 11:50am in Padlangs oordenkings
38 Op grond van dit alles gaan ons nou 'n bindende ooreenkoms sluit en dit op skrif stel, en daarop die seël plaas met die name van ons leiers, ons Leviete en ons priesters. Neh. 9:38 BDV
Toe die mure van Jerusalem voltooi is, het die volk hulle aan die Here herverbind. 'n Dokument is in die verband opgestel, waarop al die leiers toe hulle seëls – of duimdrukke – daaraan geheg het. So hernu hulle hul verbond met God. Die verbond is dikwels hernu in die Ou Testament: Moses, Josua en verskeie konings het ook, by beslissende geleenthede, die verbond herbevestig. 'n Gedenkteken soos 'n klipstapel of geskrewe stela het dikwels as bewys gedien.
Soms kom ons ook by 'n punt waar ons weer vir die Here moet besluit. Soms besef ons dat ons op 'n verkeerde pad is. Soms begin ons twyfel of wanhoop. Ander kere druk omstandighede ons in 'n hoek. Dan moet ons bewustelik weer besluit waar ons staan en wat ons verhouding met God presies is. Is jy dalk op so 'n plek? Hernu dan jou verbond! Maak dit amptelik: skryf dit in jou dagboek, of neem 'n klip en skryf die datum daarop en die woorde: "ek kies die Here!"
Getroue God, al dwaal ek soms af, kies ek vandag weer vir U. Ek sal altyd weer vir U kies! In hierdie omstandighede waarin ek is, wil ek ten minste dít bevestig: "U is my toevlug en my vesting, U is die God op wie ek vertrou!" Amen, amen!